सुबह 7 बजे आई टीमें, दीप मल्होत्रा और उनके रिश्तेदारों के घर-ऑफिस खंगाल रही
Punjab Liquor Trader Case - Income Tax Raid At Deep Malhotra Premises. पंजाब के फरीदकोट में शराब कारोबारी दीप मल्होत्रा के घर इनकम टैक्स की रेड हुई है। इसके तार दिल्ली की शराब पॉलिसी के मामले से भी जोड़े जा रहे हैं। दीप मल्होत्रा दिल्ली और पंजाब के बड़े शराब कारोबारियों में शामिल हैं।
पंजाब में शराब कारोबारी दीप मल्होत्रा के घर गुरूवार सुबह 7 बजे इनकम टैक्स की रेड हुई है। उनके घर 4 गाड़ियों में टीमें पहुंची। जिसके बाद उनके रिश्तेदारों के घर-ऑफिस भी खंगाले जा रहे हैं। उनके बेटे का नाम दिल्ली के कथित शराब घोटाले में सामने आया था। दीप मल्होत्रा के बेटे को जेल भी जाना पड़ा था। कुछ दिन पहले ही वह जमानत पर बाहर आया है। वहीं कुछ दिन पहले एनफोर्समेंट डायरेक्टोरेट (ED) भी पहले यहां रेड कर चुकी है।
दीप मल्होत्रा दिल्ली और पंजाब के बड़े शराब कारोबारियों में शामिल हैं। दीप मल्होत्रा 2012 में फरीदकोट से अकाली दल के MLA रह चुके हैं। हालांकि इसके बाद उन्हें टिकट नहीं मिली थी। सूत्रों के मुताबिक पंजाब में पूर्व CM कैप्टन अमरिंदर सिंह के वक्त पौंटी चड्‌ढा का शराब कारोबार पर कब्जा था। इसे तोड़ने के लिए सुखबीर बादल दीप मल्होत्रा को लेकर आए थे। जिसके बाद अकाली ने ही उन्हें टिकट भी दी।
जीरा शराब फैक्ट्री CEO पर भी रेड
दीप मल्होत्रा के साथ जीरा शराब फैक्ट्री के CEO पवन बंसल पर भी रेड हुई है। जीरा शराब फैक्ट्री पिछले कुछ समय से काफी सुर्खियों में रही। वहां इलाके के लोगों ने इसका विरोध शुरू कर दिया था। इसको लेकर कई दिन तक प्रदर्शन चला। जिसके बाद पंजाब सरकार ने मजबूर होकर शराब फैक्ट्री को बंद करवा दिया।